
1. TODELLINEN HERRASMIES.

Noin pään korkeudella katukäytävästä rapisi kiviseinää vasten paperipala ja mies pysähtyi katsahtaen siihen hämmästyneenä. Paperipalan leijaileminen samassa paikassa soti painovoimalakia vastaan, vaikka hän ei sitä heti tullut ajatelleeksi. Sitten hän huomasikin, että paperipala oli kiinnitetty ohueen mustaan rihmaan. Hänen silmänsä seurasivat rihmaa ja hän oli näkevinään, että se katosi toisen kerroksen ilmanvaihtoaukkoon, mutta varma hän ei voinut olla, sillä kiviseinä oli tumma ja musta lanka tuskin erottui sellaiselta pohjalta.

Hän silmäsi toisen kerroksen ikkunoihin ja silloin hän näki, epäselvästi, nuoren naisen kasvonpiirteet ja käden, joka viittoili. Oliko tuo viittoilu tarkoitettu hänelle?

Paperipala tanssi hänen silmiensä edessä ja äkillistä mielijohdetta seuraten hän tempasi sen käteensä katkaisten rihman. Ikkunassa viittoileva käsi tuntui antavan hyväksymisen tälle teolle.

Mies hymyili ja kohottaen hattuaan jatkoi matkaansa.

Vasta hetken kuluttua hän tajusi, että paperin sisällä oli jotakin kovaa. Hän avasi rutistetun paperikäärön ja silmäsi todellakin ymmällä tuota kovaa esinettä.

Se oli mitä hienoin naisten kultasormus ja sen kannassa välkehti kolme jalokiveä, jotka hän arveli timanteiksi, vaikka varmahan hän ei voinut olla.

Kahden suurkadun välisellä poikkikadulla rakennusjättiläiset kohosivat kuin kanjonin seinämät, raskaina ja musertavina. Toisen puolen ikkunat välkkyivat kuin heijastuspeilit ja suurkatujen melu ahtautui tänne kaikuvana ja tiivistettynä kuin vesi ahtaassa koskessa. Mustanharmaita asfalttikäytäviä kirjavoittivat puistoista eksyneet väriloistoiset lehdet, ja tuuli, kuin torvesta puhalleltuna, kieputti niitä kellari-ikkunoitten edustoille. Ilma oli kirpeän raikas.

Mutta mies tunsi kuin hänen olisi kuuma. Hän kiirehti pitkin poikkikatua, selviytyi suurkadusta ja tuli puistoon, jossa istahti penkille vastapäätä veltosti loiskuavaa suihkulähdettä. Hän suoristi paperin ja luki sen, eikä hänen hämmästyksensä vähentynyt.

— Hyvä herra! hän luki. — En tunne teitä, en tiedä nimeännekään, mutta olen nähnyt teidät kahden viikon aikana aina samoina hetkinä. Te olette siis täsmällinen tai ainakin täsmällisyyttä vaalivassa toimessa. Se on varmaa. Ja sitten olen näiden kahden viikon aikana nähnyt teidän auttavan vanhaa naista, lasta ja koiraa. Minulle on opetettu, että ne ovat pettämättömiä merkkejä miehen luonnetta arvosteltaessa. Ja minä olen arvostellut teidät todelliseksi herrasmieheksi, joka ei petä hänelle osoitettua luottamusta. Minä olen hyvin vaikeassa asemassa. Minut on suljettu asuntoon, jonka voitte saada selville, kun kerran olette saanut kirjeenkin. Joka ilta kello seitsemästä kymmeneen olen yksinäni täällä. Minun on päästävä pois. Tulkaa ja auttakaa minut pakoon, mutta — ei sanaakaan poliisille. Korkeintaan voitte turvata johonkin hyvään ystäväänne. Vakuudeksi, ettei mikään pila ole kysymyksessä, olen kirjeeni sisään pannut timanttisormukseni. Minä odotan. Teillä on aikaa tämä ja huominen päivä. — Greta H.

Se oli kirjeen sisältö.

Nuori mies nojautui taaksepäin.

— Vai todellinen herrasmies! hän sanoi melkein ääneen. — Hm, joka tapauksessa mies.

Hän pisti kirjeen taskuunsa ja lähti liikkeelle. Noin puolentunnin kuluttua kandidaatti Juhani Kataja tuli takaisin kadulle kultasepänliikkeestä, missä hänelle oli ilmoitettu, että sormus oli noin kahdentoistatuhannen markan arvoinen.

— Jos tämä on pilaa, niin ainakin se on kalliinlaista pilaa! hän mutisi. — Greta H. eikä poliiseja!




2. KOLMEN NEUVOTTELU.

— Hm! Ja vieläkin hm!

Puolivalmis lääketieteen ja kirurgian tohtori Veikko Lampi tuijotti miettiväisenä kirjeeseen, jonka hänen ystävänsä lakit. kand. Kataja pienen esipuheen jälkeen oli luovuttanut.

— Vastauksesi on erittäin valtioviisas, Kataja huomautti.

— Varmasti. Jos kyseessä olisi umpisuolentulehduksen tai hammassäryn määritteleminen, voisin puhua selvemmin, mutta näin romanttiseen kirjeeseen en osaa sanoa enempää. Ja sormus on kallis?

— Olisin voinut myydä sen 11.500 markasta.

—Minkä olisit voinut myydä?

Kataja käännähti. Ovi oli ollut raollaan ja hänen sisarensa Hilja oli kuullut hänen sanansa huoneeseen tullessaan. Nuoret miehet katselivat toisiaan hämillään ja syyllisyystuntoisina.

— Onko täällä jotakin salaisuuksia? Hilja tiedusti tarmokkaasti.

Lampi katsahti onnettomana ystäväänsä. Tämä nyökkäsi.

—Meidän täytynee kertoa? Lampi sanoi.

— Eihän tästä muuten selviä, Kataja myönsi, ja vastahakoisesti selosti kirjeen mysteerion. Nuori neitonen istui hievahtamatta paikallaan ja hänelle harvinainen kiinnostuksen ja tarkkaavaisuuden ilme pysyi hänen sievillä kasvoillaan.

— Ja mitä te aiotte tehdä? hän tiedusteli innokkaasti.

Miehet eivät sanoneet mitään hetken aikaan.

— Mitä laki sanoisi, jos vapauttaisimme tuon tytön, siinä tapauksessa, että siellä on mitään vapauttamista? Lampi tuumiskeli. — Mitä sanovat sinun lakitieteelliset vaistosi?

Kataja pudisti päätään.

— Joutuisimme syytteeseen ainakin murrosta, ellei pahemmastakin.

—Mutta jos tyttö on todellakin hädässä? Hilja intti. — Ajattele sormusta!

— Jos antaisimme vihjauksen poliisille? Lampi esitti.

— Ei, ei! Kataja vastusti. — Koskapa minua nimitetään todelliseksi herrasmieheksi, en voi menetellä vastoin selvää kieltoa. Joko me tai ei ketään.

Seurue oli vaiti. Heitä oli kolme nuorta ihmistä, kandidaatti Kataja ja hänen sisarensa sekä lääketieteenkandidaatti Lampi, joka asui heidän luonaan ja joka oli molempien koulutoveri, ystävä ja uskottu. He olivat kaikessa yhdessä mukana, kujeissa ja seuranpidossa ja huvittelussa ja työssä. Juhanin saama kirje kiinnosti heitä tavattomasti.

— Ainakin voimme jotakin tehdä, Kataja päätti äkkiä. — Voimme ottaa asiasta selvän niin pitkälle kuin mahdollista. Se ei vielä velvoita meitä mihinkään. Veikko, lähdetään heti!

— Entä minä? Hilja kysyi nyrpeänä.

— Sinä voit koettaa kehumallasi terävällä järjellä selvitellä tätä pulmaa tuolissa istuen, ainakin toistaiseksi.

Veljen vastaus ei suinkaan tyydyttänyt maisterineitiä, mutta hän tiesi, että siihen oli alistuttava. Juhanilla oli kaikki taipumukset diktaattoriksi ja tyranniksi.




3. RITARILLINEN PÄÄTÖS.

Molemmat miehet henkäisivät syvään.

Kapean poikkikadun vastapuolella olevassa talossa oli ulkoneva kolmiosainen ikkuna. Auringonvalon viimeiset säteet heijastuivat siihen ja saivat yhden ruutuparin loistamaan. Mutta toisen parin takaa katseli alas kadulle nuori tyttö tai neitonen.

Hänen kauneutensa oli häikäissyt miehet, kauneus ja jokin muu hänen olennossaan, jota miehet eivät heti osanneet määritellä.

Ennen kaikkea he näkivät runsaan, aaltoilevan tukan, joka oli kuin liekehtivää kultaa, häikäisevän valkoisen, kalpean ihon ja puoliavoimet silmät, jotka peittyivät pitkien silmäripsien varjoon. Pieni, valkoinen käsi nojasi ikkunanpuitteeseen ja siinä sekä pään asennossa, tytön liikkumattomuudessa oli jotakin selittämättömän arkaa, avutonta ja hellyttävää.

— Se on hän! Kataja kuiskasi ystävälleen.

Lampi vain nyökkäsi.

He istuivat pienessä asianajotoimistossa, jonka omisti muuan Katajan tuttava. Ja tuo asianajotoimisto sijaitsi juuri vastapäätä ikkunaa, jonka vierestä Katajalle oli rihmasta laskettu sormus ja kirje.

Ja tuo liekehtivätukkainen tyttö tuolla ikkunassa, se oli juuri kirjeen allekirjoittanut salaperäinen Greta H.

Ikään kuin ponnistaen voimansa Kataja irtautui ikkunasta ja istahti tuolille. Lampi seurasi häntä.

— Tässä ei ole kyseessä pila, Kataja sanoi harvinaisen vakavasti.

Lampi nyökkäsi.

— Ei, jos kerran tuo neitonen on kirjeesi lähettäjä.

Heidän tuttunsa, varatuomari, tuli huoneeseen. Pakottaen itsensä huolettomaan sävyyn Kataja sanoi keveästi:

— Minusta tuntuu niin kuin sinun huoneesi olisi sopivasti valittu: tästä on hyvä näköala.

Tuomari naurahti.

— Ahaa, joko olette keksineet!

— Kyllä, kuka hän on?

— Enpä tiedä. Olen nähnyt hänet nyt kolmen viikon aikana, melkein aina kadulle tuijottaen. Asunto kuuluu eräälle tohtori Rikhard Huuramolle. Talon isännöitsijä ilmoitti sen. Mutta hänkään ei tiennyt, mikä tohtori hän oli, lääketieteen vaiko filosofian tai ehkä teologian. Neitosesta ei ollut mitään puhetta. Tohtorilla piti olla vain palvelijatar, mutta tyttö ei näytä kuninkaankaan palvelijalta.

— Ei! Kataja sanoi vakaumuksella.

He jättivät neitosen pois keskustelustaan pakinoiden hetkisen yhtäkaikkisista asioista, kunnes toverukset sanoivat varatuomarille hyvästit.

Kadulle päästyään he kulkivat hetkisen äänettöminä, kunnes Kataja sanoi matalalla äänellä:

— Tuletko mukaan seikkailuun?

Tohtorinalku mietti jonkin aikaa.

— No niin, miksei. Erikoista vaaraahan siinä ei voi olla. Jos pahinkin sattuisi ja me joutuisimme kiinni, niin kirje ja kallis sormus olisivat varmasti lieventäviä asianhaaroja ja mahdollisesti myöskin aikaisempi nuhteeton elämämme. Milloin aikoisit yrittää?

— Tietysti tänään. En siirrä huomiseksi asiaa, jonka voin tänään suorittaa. Asiasta toiseen: lieneekö meillä kotosalla murtovälineitä?

Lampi nauroi.

— Tuskin. Mutta voimmehan poiketa lähimpään rautakauppaan ja ostaa kerralla kokonaisen sarjan uusimpia ammattimurtovarkaan työkaluja.




4. KAKSI SULJETTUA OVEA.

Neljänneksi yli seitsemän illalla kaksi moitteettomasti puettua nuorta herrasmiestä nousi autosta erään poikkikadun päässä. Auto jäi katukäytävän ääreen odottamaan. Sitä ohjannut neitonen loi pitkän, kaipaavan katseen poistuviin miehiin.

Miehet kulkivat hitaasti ja huolettomasti katukäytävällä. Toinen heistä loi noin kadun puolivälissä salavihkaisen, tutkivan katseen toiselle puolelle katua, toisen kerroksen ikkunoihin. Äkkiä hän hiukan kohotti hattuaan jatkaen matkaansa. Miehet kulkivat poikkikadun päähän ja palasivat yhtä hitaasti takaisin toista puolta pitkin, pujahtaen porraskäytävään.

— Nyt alkaa! Lampi kuiskasi.

Kataja ei vastannut. Hetkessä, aivan liiankin nopeasti, he olivat toisen kerroksen porrastasanteella. Molemmat hengittivät kiihkeästi, niin paljon kuin he yrittivätkin esiintyä kylmäverisinä.

— Voi ihme, kuinka tämä on ilkeää! Lampi jatkoi kuiskutteluaan. — Ja sitten vielä sanotaan, että rikos muka viehättäisi.

— Hiljaa! Kataja muistutti asiallisesti. —Millä me aloitamme?

Tilanne oli koomillinen, vaikka se ei siltä nuorista miehistä tuntunut. Heistä toisella oli pieni murtorauta, toisella kimppu vanhoja avaimia ja heillä edessään oli paremmanlaisen vuokratalon jykevähkö ovi. Ovessa oli tavallinen ja amerikkalaislukko, ja ovi näytti heistä ainakin yhtä läpipääsemättömältä kuin suurpankin sisimmäinen kassaholvi.

— Koeta avaimia! Lampi ehdotti.

Avaimet kalisivat, kun Kataja valikoi niitä ja varovasti sovitteli reikään. Heidät saatettaisiin yllättää milloin tahansa. Ja ei, avaimet eivät sopineet. Amerikkalaislukosta olisi ehkä selviytynyt murtoraudalla, mutta ei molemmista yhtaikaa. Neitosta pelastamaan tulleet ritarit tunsivat hien kohoavan kulmilleen.

Epäonnistuisiko heidän yrityksensä ihan alkuasteellaan?

— Anna murtorauta! Kataja komensi ja sen saatuaan hän longotti yhdellä ainoalla otteella oven keskuslistan syrjään. Hän silmäsi lukkojen kohtia ja suhahti hiljaa: tavallinen lukko oli auki. Ovi oli vain amerikkalaislukon varassa.

Yhtä estettä ei siis ollutkaan. Kataja reipastui Ja tarkasteli ovea terävämmin. Hiukan lukon yläpuolella olevat ovipeilit olivat värillisiä lasiruutuja ja lähinnä ovea oli ruudussa sormenmentävä reikä. Kataja katseli sitä hetkisen kuin koettaen tajuta sen merkityksen ja sen tarjoamat mahdollisuudet.

— Timantti! Lampi kuiskasi äkkiä käheästi niin että Kataja sävähti.

Niin, siinä oli ratkaisu: sormus timantteineen.

Kataja kaivoi taskustaan tuon kallisarvoisen korun ja pistäen vasemman kätensä etusormen lasissa olevaan säröön hän oikealla kädellä alkoi piirtää timantin avulla lasia. Se oli paksua, mutta huonoa ja hyvin pian pieni ruutu oli Katajan kädessä. Hän ojensi lasin toverilleen ja työnsi vasemman kätensä aukkoon, haparoi hetken ja vetäisi sitten oikealla kädellään: ovi oli auki.

Molemmat miehet huokasivat syvään ja kuuluvasti.

Jonkinlainen uhma oli vallannut Katajan. Hän ei pysähtynyt arvelemaan, vaan avasi sisäoven ja astui eteiseen tohtorikokelaan seuratessa ja sulkiessa oven takanaan.

He olivat siis suorittaneet murron ja olivat vieraassa asunnossa luvattomilla jäljillä.

Eteinen oli melkein pimeä, sillä siihen tuli valoa vain porraskäytävästä, mutta he erottivat kolme ovea. Epäilemättä ovi suoraan heidän edessään johti etsittyyn huoneeseen. Kataja tarttui kädensijaan, painoi ja veti, mutta ovi oli suljettu.

Eikä tässä ovessa ollut mitään timantilla rikottavaa lasia. Se oli tiivis ja tukeva ovi.

Kataja koputti keveästi ovelle, kerran ja sitten kahdesti. Sisältä kuului hiljaista, pehmeää liikettä ja sitten arka koputus.

— Tekö, Greta H.? Kataja äänsi tuskin kuuluvasti.

—Minä . . . voi . . .

Ääni oli vieno kuin hiljaisin ruohon kahina. Mutta se riitti: he olivat oikeilla jäljillä.

Epäröimättä Kataja koetti murtorautaansa. Se ei tehonnut vähääkään vankkaan oveen.

— Onko huoneeseenne muuta ovea? hän tiedusti tuskaisesti.

— Ei, ei ole. — Ääni oli vieläkin heikompi,.

Kataja katseli villisti ympärilleen. Hän saattoi mielessään nähdä kauniin olennon tuon tunteettoman oven takana odottamassa heitä ja . . . he olivat avuttomia.

Hän sytytti eteisen sähkön ja silmäili ympärilleen. Oikeanpuoleisen oven lukossa törrötti avain. Hän sieppasi sen kiihkeänä ja koetti toiseen oveen. Tavattomaksi tyydytyksekseen hän tunsi lukon myötäävän. Siunatut standardivalmisteet! Sama avainmalli koko talolla!

Hän tempasi oven auki ja näki illan hämärtyvässä valossa tuon neitosen . . . ei, sehän oli nuori tyttö, tuskin vielä neitosen . . . ja hän oli kauniissa, keveässä pyjamassa, jaloissaan pienet, punaiset tohvelit. Tyttö tuijotti häneen silmät avoimina ja suurina ja jokin lempeä, arka hymy valaisi hänen kalpeita kasvojaan, jälleentuntemisen hymy . . .

— Ah, viekää minut täältä . . . nopeasti . . . nopeasti . . . ennen kuin hän tulee, hän sopersi ja ojentautui nuoria miehiä kohti.

Vaikka tilanteen outous ja romanttisuus sekoittikin Katajan mieltä, hän silti oli siksi kylmäverinen, että tajusi erään seikan; tyttöhän oli oikeastaan yöpukimissa.

— Vaatteet . . . missä ovat vaatteenne?

— Vaatteet? Ei minulla ole muita vaatteita kuin nämä, mutta . . . ja tyttö juoksi vuoteen viereen ja sieppasi patjan alta käsilaukun — minulla on rahaa! Ottakaa!

Kataja kääntyi kiireesti ystäväänsä.

— Juokse sanomaan Hiljalle, että ajaa auton porraskäytävän eteen!

Lampi hävisi vilauksessa ja Kataja jäi kahden kesken kauniin suojattinsa kanssa. Tyttö katsoi häneen rävähtämättömin silmin ja sanoi äänessään kuvaamattoman tyydytyksen sävy:

— Tiesin, että olitte todellinen herrasmies!

Kataja ei osannut vastata mitään. Hän oli kuin huumautunut. Kaikki oli käynyt niin nopeasti. Pilaa! Kuinka hän sellaista oli voinut ajatellakaan tämän olennon yhteydessä! Mutta mikä erikoinen salaisuus tähän kaikkeen kätkeytyikään?

Hän tähysti kiihkeänä kadulle. Nyt liukui tumma auto talon luo ja pysähtyi: Hilja.

Hän otti tyttöä kädestä luonnollisesti kuten toveri ja sanoi:

— Lähtekäämme!

He tulivat eteiseen. Kataja sulki oven ja työnsi käyttämänsä avaimen siihen oveen, josta oli sen ottanutkin. Ainakin se sotkisi jälkiä!

Ennen kuin hän astui porraskäytävään, hän kuulosteli hetkisen. Kaikki oli hiljaista. Hän avasi oven ja tyttö seurasi luottavaisena hänen jäljissään. Hän painoi oven kiinni ja lähti laskeutumaan. Tällöin hän vasta tunsi tytön horjuvan. Hän kääntyi yhtään arvelematta ja sieppasi tämän syliinsä. Välittämättä enää mitään arveluista ja varovaisuudesta hän harppoi viimeiset porrasvälit täydellä vauhdilla ja syöksähti auton avoimen oven eteen. Lampi oli vastaanottamassa. Vilauksessa tyttö oli sijoitettu takaistuimelle. Kataja läimäytti oven kiinni ja Hilja oli jo painanut kaasuttajaa. Auto kiiti autiolla kadulla.

Toistaiseksi amatööriseikkailijat olivat onnistuneet loistavasti.

Tyttö makasi auton pehmeään istuimeen nojaten, hengittäen lyhyesti ja katkonaisesti, silmät melkein kiinni ja käsi edelleen Katajan kädessä.

Katajain vanha, jo heidän koulunaikainen emännöitsijänsä Anna, tuntui olevan jonkun verran ymmällään, niin tottunut kuin hän olikin »lapsiensa» päähänpistoihin, kun asuntoon tuotiin kaunis, yöpukuinen tyttö. Mutta hän ei kysellyt mitään, vaan kuunteli tarkkaavasti määräyksiä, joita Lampi hänelle antoi: vuode, kuumaa maitoa, kuumia kääreitä. Ja Lampi itse, sillä aikaa kuin tainnoksissa oleva tyttö laskettiin Hiljan vuoteelle, kiiruhti hakemaan työhuoneesta eräitä kojeita ja aineita.

Sillä tällä seikkailulla, niin romanttiselta ja poikasmaiselta kuin se oli tuntunutkin, oli myös vähemmän hauskat puolensa: pelastettu tyttö oli nääntymisen äärimmäisellä rajalla, hän oli sekä henkisesti että ruumiillisesti aivan vaipunut. Lampi ei vielä osannut määritellä, mistä tämä kaikki johtui, mutta eräistä merkeistä hänen tyttöä autossa hätäisesti tutkiessaan hän oli melkein taipuvainen olettamaan niin ihmeellisiä, että tyttö oli kuolemassa nälkään.

Nälkään! Tyttö, joka pudotti kymmenentuhannen sormuksen ja jonka käsilaukku oli täynnä suuria seteleitä!

Seikkailu tuskin oli mikään viaton huvittelu.

Hän kiiruhti tytön luo, jonka vuoteen ääressä seisoivat Kataja ja Hilja sekä Anna, joka kädenkäänteessä oli täyttänyt annetut määräykset.

Lampi antoi tytölle siekailematta ruiskeen. Viiden minuutin kuluttua tyttö avasi silmänsä, katsoi läsnäolijoita, hymyili heikosti Katajalle ja yritti kohottautua.

Kataja kumartui innokkaasti hänen puoleensa.

— Kuka . . . kuka te olette? hän tiedusteli.

— Greta . . . Greta Hangas, tyttö sopersi, eikä ääni ollut vienointa kuiskausta kovempi.

—Mitä . . . mitä teille on tapahtunut? pelastaja jatkoi kyselyään.

Tytön läpikuultavan valkoinen käsi yritti kohottautua, mutta ei jaksanut, vaan vaipui vuodepeitteelle.

— Minä . . . minä en muista, hän sopersi avuttomasti, en muista mitään, en . . . en . . .

Lampi tarttui tyynnyttävistä hänen käteensä.

— Teidän ei tarvitse muistaa mitään. Ottakaa vain tämä ja juokaa . . . hitaasti . . . hitaasti . . .!

Hän nosti varovasti lasin, jossa oli kuumaa maitoa, tytön huulille. Ja tyttö joi, hitaasti, kulauksittain, kunnes äkkiä nielaisi loput. Kun Lampi otti lasin hänen huuliltaan, tyttö vaipui taaksepäin ja oli seuraavassa hetkessä unessa. Lampi viittasi muita poistumaan. Vain vanha Anna sai jäädä ja hänelle Lampi antoi tarpeelliset määräykset.

He muut kolme istuivat valveilla melkein koko yön pohtien salaperäistä seikkailuaan. Mihin viittasi? Mikä oli kyseessä?




5. SYNKISTYVIÄ HETKIÄ.

Harmaankalpea syysaamu oli tuskin alkanut valjeta, kun Lampi jo oli jalkeilla parin tunnin levon jälkeen ja kiiruhti sairaansa luo. Ruokahuoneessa hän tapasi Katajan, joka poltteli hermostuneesti savuketta.

— Ei mitään uutta, Kataja sanoi jo ennen kuin toinen oli ehtinyt mitään kysyä. — Hilja on valvonut kolmatta tuntia. Anna on nukkumassa.

Lampi nyökkäsi päätään ja jatkoi matkaansa. Hilja istui vuoteen vierellä katsellen sairasta, joka hengitti tuskin kuuluvasti, mutta hyvin nopein hengenvedoin. Lampi hymyili vaisusti Hiljalle ja kumartui tarkastamaan neiti Hangasta. Hiljaa ja varovasti hän mittasi ruumiinlämmön valtimon, pudisti päätään, koetti sairaan otsaa ja pitkän aikaa koetti kaikin tavoin tunkeutua sairauden salaisuuteen.

Kaikki muu oli epävarmaa paitsi se, että heidän pelastamansa tyttö häilyi elämän ja kuoleman vaiheilla. Lampi olisi antanut paljon saadakseen nähdä hänen silmänsä, mutta hän ei uskaltanut tyttöä herättää. Hän saattoi vain antaa vahvistavan ruiskeen, mutta hän ei ollut ihan varma siitä, menettelikö hän niinkään tehdessään oikein.

— Onko hän nukkunut aivan rauhallisesti?

— Kyllä, ei merkkiäkään hourailusta. Hän on kai kuolemanväsynyt?

— Enemmänkin, Lampi vastasi lyhyesti ja poistui. Toistaiseksi ei ollut mitään tehtävissä.

Tunnin kuluttua vanha Anna toi molemmille miehille kahvia ja sanomalehdet. He maistelivat kupeistaan jatkaen pohdintaansa. Kataja tunsi tilanteen koko painon hartioillaan. Koko hänen lakimiesluontonsa pakotti häntä ilmoittamaan asian viranomaisille. Hän oli nuoruuden seikkailuhalussaan ylittänyt eilen lain, mutta hän ei halunnut jatkuvasti lakia pakoilla tai rikkoa tai kiertää. Toisaalta hän muisti tytön vetoomuksen, ettei asiasta mitään ilmoitettaisi. Ja vapauttaessaan tytön hän tavallaan oli sitoutunut niin menettelemään. Ja lisäksi hän pelkäsi, nähdessään tytön tilan, että kyseessä saattoivat olla perin vakavat seikat, joista heillä ei ollut aavistustakaan. Kataja oli periaatteen mies, mutta hänellä oli nuori ja herkkä mieli vielä eikä hän ilman muuta osannut tehdä valintaa velvollisuuden ja tunteen välillä.

Lampi oli kaikesta ihastumisestaan huolimatta melko lailla proosallisempi ja materialistisempi.

— Sellaisista lupauksista ja luulotteluista minä viis, hän sanoi. — Mutta minä en halua omalta osaltani joutua sekoitetuksi mihinkään ikävään juttuun, johonkin julkiseen oikeudenkäyntiin, vaikka en kiellä, etteikö tuollainen potilas voisi sellaiseen houkutella. Mutta nyt on kysymys siitä, että vaikka minä pidän itseäni tavallisesti melko pätevänä lääkärinä silloin kuin pätevyydestä on keskusteltu kandidaattien kesken ja naurettu professoreille, minä nyt hyvin mielelläni näkisin jonkun professorin neiti Hangaksen luona.

Kataja otti koneellisesti käteensä sanomalehden, mutta samassa hänen katseensa nauliutuikin siihen. Hän säpsähti rajusti ja kumartui lukemaan lehteä. Sitten hän viskasi lehden ystävälleen.

— Nyt on kaikki hukassa! Hän on hullu!

Lampi otti lehden katsoen toveriinsa ja lukien tämän vääristyneistä kasvonpiirteistä ennustuksen jostakin musertavasta. Ja hän hypähti silmätessään lehden etusivulle:

»Salaperäinen tapaus eilen.

Mielenvikainen tyttö nähtävästi ryöstetty.

Eilen illalla klo 23 alkaen ilmoitti täkäläiselle poliisilaitokselle tohtori Rikhard Huuramo, joka asuu Merikatu 4:nnessä, että hänen asuntoonsa oli murtauduttu otaksuttavasti kello 19—22 välillä, jolla aikaa hän oli poissa. Ulko-ovesta oli muuan lasiruutu leikkaamalla irrotettu ja niin syntyneen aukon kautta oli avattu amerikkalaislukko. Mitään omaisuutta ei asunnosta kuitenkaan ollut kadonnut, mikäli tohtori oli ehtinyt havaita, mutta sen sijaan oli sieltä poistunut tohtorin hoidossa ja holhouksessa ollut mielenvikainen neitonen Greta Hangas. Selittämättömäksi asian tekee se, että huone, josta neitonen oli poistunut, oli ollut edelleen lukittuna ja oli avain ollut koko ajan tohtorin mukana. Ryöstetty tai karkaamaan autettu neitonen oli iältään yli 20 vuotta, solakka, kalpea, ruskeatukkainen ja tummasilmäinen, puettu ainoastaan pyjamaan ja tohveleihin. Hän ei ollut ainoastaan mielenvikainen, vaan lisäksi vaarallisesti sairas. Mikäli poliisin taholta on ilmoitettu, alkututkimuksissa on keksitty eräitä varteenotettavia seikkoja. N. m. poliisi etsiskelee autoa, jonka kolme viimeistä numeroa ovat 135.»

—Mielenvikainen! Lampi parahti. — Sitten minäkin olen mielenvikainen.

—Me olemme kaikki, Kataja rauhoitti synkästi.

— Ja auto!

— Se on tosiaankin ilkeä paikka. Vain yksi numero puuttuu. Ilman sitä olisi löytäminen helppoa. Mutta heiltä puuttuu myös lääninkirjain. Se auttaa asiaa. Ainakin voitetaan aikaa.

—Miksi hyödyksi aika on tässä?

— Se on aina hyödyksi. Kunniasanani siitä, että tahdon tehdä kaikki mitä voin tuon neitosen hyväksi. Minusta hän ei vaikuttanut mielenvikaisella vähääkään, sairaalta ja voipuneelta kylläkin, mutta enhän minä osaa sellaisia asioita päätellä. Minä olen lakimies. Ja lakimiehenä minusta tilanne on piinallinen. Ja sietämätön kerrassaan, jos olemme auttaneet karkuun mielisairaan tytön laillisen holhoojansa luota. Mitä tässä on tehtävä?

— Ainakin se, että menet ja hajotat auton melkein alkuosiinsa. Jos joudumme tarkastettaviksi, voimme väittää, etteihän tällä autolla ole ajettukaan.

Kataja kirkastui.

— Siinä on kyllä järkeä.

— Niin, niin, on sitä järkeä muuallakin kuin Justitian luona. Ja sitten, niin . . . sitten minä olen aikonut lähteä tunnustuksille.

— Tunnustuksille? Mille ihmeen tunnustuksille?

— Minä tartun härkää sarvista kiinni ja kerron asian Ukolle. Eli siis sairaalan ylilääkärille, professori Vuolteelle. Minä tarvitsen lääketieteellistä apua, sillä minusta tuntuu kovin siltä, että tämä sairaus kaipaa, ellei suurempia tietoja, niin ainakin suurempaa kokemusta kuin minulla on.

Kataja löi kättä ystävälleen.

— Se on erinomaista. Tyttö ennen kaikkea, muusta viis.

— Aivan niin, tyttö ennen kaikkea. Ja siis, sinä autovajaan ja minä laittaudun kuntoon Ukon aamuvastaanottoon.

Miehet menivät kukin taholleen. Uusi toivo ja into oli syttynyt heihin. He eivät aikoneet taistelutta antautua. Seikkailu oli saatettava arvokkaaseen loppuun.




6. TYHMYYDEN TUNNUSTUS.

Professori Vuolle, suuren sairaalan vanha ylilääkäri, tunnettiin tavattoman ärtyisenä ja ankarana, mutta samalla tavattoman etevänä ja uhrautuvana miehenä, joka murisi potilaille heitä parantaessaan ja jonka korkein kiitos nuoremmille lääkäreille tai sairaanhoitajattarille oli äänetön päännyökkäys.

Kieltämättä Veikko Lampi tunsi pientä väristystä astuessaan professorin vastaanottohuoneeseen. Joku hänen kurssitovereistaan olisi pitänyt häntä mielipuolena hänen uskaltautuessaan Ukon luo sellaiselle asialle, mutta Lampi luulotteli tuntevansa professorin perusluonteen paremmin; äreä ulkokuori kätki paljon todellista sydämenhyvyyttä. Tuo kuori professorin asemassa olevalle henkilölle oli yhtä välttämätön kuin kuori omenalle.

— Vai niin, kandidaatti! Mikä teitä vaivaa; yskä, nuha vai hammassärky? professori tervehti ivallisesti ja leikkisästi.

Lampi tunsi rohkaistuvansa: Ukko oli hyvällä tuulella.

— Herra professori, minä olen tehnyt tyhmyyksiä!

— Minun praktiikkaani ei kuulu tyhmyyden parantaminen. Siinä ovat etevimmätkin epäonnistuneet.

Lampi ei häkellellyt, vaan lyhyesti ja selvästi kertoi piirteet seikkailustaan.

— Tyttö on varmasti kuolemaisillaan, mutten osaa määritellä hänen sairautensa laatua. Diagnoosini on hyvin epävarma.

— Sen minä kyllä uskon, professori murahti kuivasti. — Mitä tahdotte?

— Että herra professori hyväntahtoisesti vaivautuisi hänen luokseen. Ilman herra professoria hän kuolee enkä uskalla ottaa vastuulleni hänen siirtämistään. Se on minun käsitykseni.

— Jaha, jaha, se on herra kandidaatin käsitys. Hm, entä poliisi?

— Emme toivo, että poliisia ainakaan vielä sekoitettaisiin asiaan.

— Tosiaanko? Vai ette toivo! Te siis päinvastoin toivotte, että minä, sairaalan ylilääkäri, yhtyisin pett

